钦定古今图书集成/明伦汇编/宫闱典/第010卷 > 《谢除两职守礼部尚书表》前人
## 钦定古今图书集成/明伦汇编/宫闱典/第010卷 > 《谢除两职守礼部尚书表》前人

“伏蒙圣恩，除臣端明殿学士兼翰林侍读学士守礼
部尚书”者。衰年自引，久抱此心。异数并加，实为非意。
辞不获命，愧何以堪。臣轼〈中谢〉窃惟以殿命官，本缘
《麟趾》之旧；因时修废，近正《金华》之名。历代所荣，于今
为甚。自元丰之末，官制以来，若非身兼数器之人，未
有名冠两职之重。而况秩宗之任，邦礼是司，岂臣迂
愚，所当兼领？此盖伏遇太皇太后陛下忧深社稷，虑
极安危，求忠臣于愚直之中，论治道于文字之外。知
臣难进而易退，或非患失之鄙夫故授以“礼乐清闲”
之司，使专于《论说》琢磨之事。此恩难报愿输岁月之
勤。度己所宜终遂江湖之请。